贈外
作者：魏氏
朝代：唐

paragraphs: 浮萍依綠水，弱蔦寄青松。
與君結大義，移天得所從。
翰林無雙鳥，劒水不分龍。
諧和類琴瑟，堅固同膠漆。
義重恩欲深，夷險貴如一。
本自身不令，積多嬰痛疾。
朝夕倦牀枕，形體恥巾櫛。
遊子倦風塵，從官初解巾。
束裝赴南郢，脂駕出西秦。
比翼終難遂，銜雌苦未因。
徒悲楓岸遠，空對柳園春。
男兒不重舊，丈夫多好新。
新人喜新聘，朝朝臨粉鏡。
兩鴛固無比，雙蛾誰與競。
詎憐愁思人，銜啼嗟薄命。
蕣華不足恃，松枝有餘勁。
所願好九思，勿令虧百行。